Bergshav Management
Store norske leksikon,Teknologi og industri,Transport,Sjøfart og skipsindustri,Skipsfartsnæring,Rederier
Bergshav Management er et norsk rederi i Grimstad, og en del av det familieeide konsernet Bergshav Gruppen med hovedvirksomhet innen gass- og tankfart. Rederivirksomheten ble etablert i 1989 som Bergvang Shipping AS i forbindelse med utfisjonering av om lag 40 prosent av rederikonsernet A/S Uglands Rederi.
Virksomhet Bergshav Gruppen, gjennom morsselskapet Bergshav AS, består av hovedvirksomhetene Bergshav Shipholding AS og Bergshav Eiendom AS. Skipsfartsaktivitetene driftes gjennom Bergshav Management AS. Gruppen eier, disponerer og drifter i 2022 en flåte bestående av ett offshorefartøy, 9 olje- og kjemikalietankskip, i tillegg til eierskap i 10 skip for transport av flytende petroleumsgass (LPG) og petrokjemiske gasser organisert gjennom datterselskapet B-Gas A/S. Fra 2022 investerer rederiet også i tørrlastsegmentet i partnerskap med et tysk rederi. Siden oppstarten i 1989 har Bergshavs flåte variert i antall og størrelse fra små produkttanksskip til VLCC (Very Large Crude Carrier), i tillegg hadde rederiet en periode den maritime driften og bemanningen av cruiseskipet The World fra 2001. Atle Bergshaven (født 1946) er eier og styreleder i Bergshav Gruppen, som i 2020 hadde om lag 607,5 milliarder kroner i driftsinntekter og et årsresultat på om lag 62,9 milliarder kroner. Historikk Etableringen av Bergvang Shipping AS kom som et resultat av oppdelingen av A/S Uglands Rederi i desember 1988, og overføring av seks skip til familiene Ugland Bergshaven og Ugland Kaarvang i fisjonsoppgjøret. Eiere av det nye selskapet var søstrene Lisen Ugland Bergshaven (1919–2017) og Evy Bergshaven Kaarvang (1916–2004) med familier. Bergshav A/S ble stiftet i desember 1987 etter utfisjonering av J. M. Ugland & Co. A/S med familien Ugland Bergshaven som eier. I henhold til avtale var Bergvang Shipping AS eiere av skipene mens Bergshav A/S sto for driftingen. Bergvang Shipping AS har vært i drift siden 1. januar 1989, mens den formelle stiftelsesdato er 6. desember 1989. I juli 1989 besto flåten av 16 råoljetankskip, produkttankskip og bulkskip. Lisen Ugland Bergshavens sønn Atle Bergshaven ble styreleder for begge selskap, og fikk i løpet av 1990-årene kontroll over konsernet. Familiene har gjennom flere år vært gjennom en rekke rettsaker om verdiene i Bergshaven Gruppen, og i 2017 betalte Atle Bergshaven om lag en kvart milliard kroner til sin eldre bror. Etter dette har Atle Bergshaven vært konsernets eneeier. Les mer i Store norske leksikon rederi skipsfart